ჩაბერვა
ჩაბერვა — შიგაწვის ძრავაში — ძრავის ცილინდრში საწვავის ნარევის მუხტის რაოდენობის გაზრდა ამ ნარევის შეშვების დრო წნევის გაზრდის ხარჯზე. ჩაბერვას იყენებენ სიმძლავრის გასაზრდელად (20-45%), აგრეთვე მის საკომპენსაციოდ ძრავიანი დანადგარის დიდ სიმაღლეზე მუშაობის დროს. აგრეგატული ჩაბერვა ხორციელდება ამძრავი კომპრესორის, ტურბოკომპრესორის ან კომბინირებული კომპრესორის საშუალებით. ვრცელდება უაგრეგატო ჩაბერვა (დინამიური, ჩქარული და სხვ.), რომლის საშუალებით შესაძლებელი ხდება ძრავის ფორსირება და მისი მუშაობის ეკონომიური მაჩვენებლის გაუმჯობესება. რაკეტულ ტექნიკაში — საწვავის ავზებში ჭარბი წნევის შექმნა ძრავის დანადგარის ტუმბოებში საწვავის კავიტაციის თავიდან ასაცილებლად.